TARYBOS SPRENDIMAS
2008 m. rugsėjo 25 d.
dėl Jungtinių Tautų konvencijos prieš korupciją sudarymo Europos bendrijos vardu
(2008/801/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 47 straipsnio 2 dalį, 57 straipsnio 2 dalį, 95 straipsnį, 107 straipsnio 5 dalį, 179 straipsnį, 181a straipsnį, 190 straipsnio 5 dalį, 195 straipsnio 4 dalį, 199 straipsnį, 207 straipsnio 3 dalį, 218 straipsnio 2 dalį, 279, 280 ir 283 straipsnius kartu su 300 straipsnio 2 dalies pirma pastraipa ir 300 straipsnio 3 dalies pirma pastraipa,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
kadangi:
(1)
Komisija, pritarus Tarybai, Bendrijos vardu derėjosi dėl Bendrijos kompetencijai priklausančių Jungtinių Tautų Konvencijos prieš korupciją (toliau - Konvencija) elementų.
(2)
Taryba įgaliojo Komisiją derėtis dėl Bendrijos prisijungimo prie svarstomos Konvencijos.
(3)
Derybos buvo sėkmingai užbaigtos ir 2005 m. rugsėjo 15 d. Bendrijos vardu buvo pasirašytas suderintas dokumentas su sąlyga, kad vėliau jis bus sudarytas remiantis 2005 m. gegužės 10 d. Tarybos sprendimu dėl Jungtinių Tautų Konvencijos prieš korupciją pasirašymo Bendrijos vardu.
(4)
Kai kurios valstybės narės jau yra šios Konvencijos Šalys, o kitose valstybėse narėse vyksta ratifikavimo procesas.
(5)
Buvo įvykdytos sąlygos, leidžiančios Bendrijai deponuoti Konvencijos 67 straipsnio 3 dalyje numatytą patvirtinimo dokumentą.
(6)
Konvencija turėtų būti patvirtinta, kad Bendrija galėtų tapti jos šalimi neviršydama savo kompetencijos.
(7)
Bendrija, deponuodama patvirtinimo dokumentą, taip pat turėtų pateikti deklaraciją dėl Europos bendrijos kompetencijos Konvencijos 67 straipsnio 3 dalyje reglamentuojamų klausimų atžvilgiu.
(8)
Bendrija, deponuodama patvirtinimo dokumentą, taip pat turėtų pateikti pareiškimą dėl ginčų sprendimų pagal Konvencijos 66 straipsnio 2 dalį,
NUSPRENDĖ:
1 straipsnis
Jungtinių Tautų konvencija prieš korupciją patvirtinama Bendrijos vardu.
Konvencijos tekstas pateikiamas I priede.
2 straipsnis
Tarybos pirmininkas įgaliojamas paskirti asmenį (-is), įgaliotą (-us) deponuoti Bendrijos oficialaus patvirtinimo dokumentą, siekiant įpareigoti Bendriją. Oficialaus patvirtinimo dokumento sudedamoji dalis yra deklaracija dėl kompetencijos pagal Konvencijos 67 straipsnio 3 dalį, išdėstyta šio sprendimo II priede. Jis taip pat apima pareiškimą, išdėstytą šio sprendimo III priede.
Priimta Briuselyje 2008 m. rugsėjo 25 d.